સર્જન ગૃપની પ્રવૃતિઓ વિશે વિસ્તૃત ચર્ચા થઈ અને એના નિષ્કર્ષ રૂપે પહેલા પ્રત્યેક બે દિવસે અપાતા પ્રોમ્પ્ટ, ચિત્ર કે થીમ પરથી રચાતી અઢળક વાર્તાઓને બદલે અઠવાડિયામાં એક જ થીમ પર ઓછી અને ગુણવત્તા સભર વાર્તાઓ રચવાનો નિર્ણય લેવાયો. નારી વિષય પર કેન્દ્રિત સર્જન મેગેઝીનના તૃતીય દિવાળી અંકને ઉત્તમ બનાવવા શું કરી શકાય એ વિશે બધાએ પોતાના અભિપ્રાય આપ્યા હતા અને ગૃપની સર્વે મહિલાઓને પોતાનું યથાશક્તિ યોગદાન આપવા પર જીજ્ઞેશભાઈએ ભાર આપ્યો હતો. નારીની કાલ, આજ અને આવતીકાલ તેમજ હકારાત્મકની સાથે નકારાત્મક પાસાઓને પણ ઉજાગર કરવાની વાત પર ઘણા મિત્રોએ ભાર મૂક્યો હતો. નારી થીમ પર નાની અને સચોટ માઇક્રોફિક્શન લખવાનો નિર્ણય લેવાયો હતો.